Skrues liv

Skrues liv (også utgitt samlet som Skrue McDucks liv og levnet) er en serie med historier om tegneseriefiguren Skrue McDuck utgitt i Donald Duck & Co mellom 1992 og 1994, tegnet og skrevet av Don Rosa. Historiene følger de største begivenhetene i Skrue McDucks (oftest bare omtalt som onkel Skrue) liv mellom 1867 og 1947, inkludert nesten alle referanser Carl Barks hadde i sine historier om onkel Skrue fram til 1947. Don Rosa satte seg fore å få med så mange referanser som overhodet mulig, men måtte ta seg noen "kunstneriske friheter". Enkelte årstall i Barks-historiene, særlig tidlige historier før Skrue var etablert som figur, måtte endres for å passe inn i Rosas egen tidslinje.
Rosa la inn informasjon om bakgrunnen og opprinnelsen til flere av figurene vi finner igjen i andre historier om onkel Skrue, men kun som tilføyelser til Barks' egne historier. Rosa endret ikke noe som Barks hadde skrevet selv. 
De tolv originalkapitlene ble først utgitt i bokform i 1997 under navnet Skrue McDucks liv og levnet (ISBN 82-429-1436-2). Siden 1994 har Rosa lagt til flere kapitler, som også er utgitt i Donald Duck & Co. I 2016 ble de opprinnelige kapitlene, sammen med tilleggskapitlene, samlet og gitt ut som en praktutgave med stive permer på Egmont.


== Kapitteloversikt ==


=== Originalkapitler ===
Del 1 – Den siste av McDuck-klanen 1867-1880 (originaltittel: The Last of the Clan McDuck)Skrue vokser opp i Skottland der han møter et gjenferd av McDuck-klanen og motiveres til å søke lykken i Amerika.

Del 2 – Mississippis herre 1880-1882  (The Master of the Mississippi)Skrue møter sin onkel Angus McDuck og tar etterhvert over som skipper på en elvebåt. Han møter også B-gjengen for første gang samt Petter Smarts bestefar (Julius Smart).

Del 3 – Badlands' ukronte konge 1882-1883 (The Buckaroo of the Badlands)Skrue reiser vestover og blir cowboy. Møter U.S.As kommende president; Theodore Roosevelt.

Del 4 – Kongen på kobberhaugen 1883-1885 (The Raider of the Copper Hill)En arbeidsløs Skrue begynner å grave etter kobber, veiledet av Rikeruds far.

Del 5 – Den nye godseieren 1885 (The New Laird of Castle McDuck)Skrue returnerer til Skottland for å redde McDuck-slottet. Nytt gjensyn med McDuck-klanens gjenferd. 

Del 6 – Transvaals skrekk 1886-1889 (The Terror of the Transvaal)Skrue søker lykken i Sør-Afrika. Han møter og kjemper mot Gulbrand Gråstein for første gang.

Del 7 – Nebbdyret fra drømmetiden/Drømmen om gull 1893-1896 (The Dreamtime Duck of the Never-Never)Skrue graver etter gull i Australia. Han inspireres av en aboriginsk sjaman til å søke lykken i Klondike.

Del 8 – Sølvstrømmen 1896-1897 (The Argonaut of White Agony Creek)Skrue begynner en suksessfull gulljakt i Klondike. Her møter han Gyldne Gulda for første gang. Hans mor går bort.

Del 9 – Milliardæren 1898-1902 (The Billionaire of Dismal Downs)Skrue blir rik og returnerer til Skottland, men bestemmer seg for å dra tilbake til Amerika sammen med søstrene (Lillegull McDuck) og (Penny McDuck). Hans far (Fergus McDuck) går bort kort etter avreise.

Del 10 – Slaget om Andebyfortet 1902 (The Invader of Fort Duckburg)Skrue og søstrene ankommer Andeby der han slår seg ned. Møter igjen B-gjengen.

Del 11 – Verdens rikeste mann 1909-1930 (The Richest Duck in the World)Skrue begynner å vise sine mørke sider, reiser verden rundt, blir verdens rikeste mann og mister kontakten med familien sin.

Del 12 – Eneboeren på herregården 1947 (The Recluse of McDuck Manor)En desillusjonert Skrue møter Donald Duck, Ole, Dole og Doffen Duck for første gang. Sammen bekjemper de B-gjengen. Inspirert av nevøene bestemmer Skrue seg for å forfølge idealene sine igjen.


=== Kapitler som er lagt til senere ===
Del 0 – Ta en mynt og la den vandre (Of Ducks and Dimes and Destinies) – Magica fra Tryll reiser i tiden for å stjele lykkeskillingen før Skrue tjener den, men ting går ikke helt som planlagt.
Del 3B – Skipper'n på Cutty Sark (The Cowboy Captain of Cutty Sark) – Skrue importerer kyr til Java på klipperen "Cutty Sark". Nytt møte med Petter Smarts bestefar (Julius Smart).
Del 6B – Oppgjør i Bløff (The Vigilante of Pizen Bluff) – Skrue leter etter gull i det ville vesten, men ender med å jakte banditter sammen med Buffalo Bill, Geronimo og Anne Oakley. Nytt møte med onkel Angus McDuck.
Del 8B – Fangen i Sølvdalen (The Prisoner of White Agony Creek) – Innsyn i Gyldne Guldas opphold på Skrues skjerp.
Del 8C – I hjertet av Yukon (Hearts of the Yukon) – Gyldne Gulda prøver å erobre Skrue, ved å anmelde ham for slaveri.
Del 10B – Skjerperen i Culebra (The Sharpie of the Culebra Cut) – Theodore Roosevelt overser gravingen av Panama-kanalen. Men det er et problem; Skrue graver etter gull midt i veien.


== Referanser ==